जैसे-जैसे आर्थिक उदारीकरण के छलावे में आमजन को छला जा रहा है या बाजारीकरण के दबाव में मनुष्यता को बचाए रखने का खतरा निरन्तर बढ़ता जा रहा है, वैसे-वैसे कविता का उत्तरदायित्व भी बढ़ता जा रहा है। अर्थात् दूसरे शब्दों में यह कह सकते हैं कि आर्थिक उदारीकरण एवं भूमण्डलीकरण समकालीन कविता के लिए एक कठिन चुनौती है। आर्थिक उदारीकरण और भूमंडलीकरण को कुछ अमीर देश अपना उल्लू सीधा करने के लिए प्रयोग कर रहे हैं, जिसके मोह-जाल में आज आमजन भी फँसता चला जा रहा है। आमजन का इस मोहपाश में फँसना केवल उसको ही नहीं अपितु हमारी सम्पूर्ण भारतीय संस्कृति, परंपरा एवं इसकी पहचान को भी शनै: शनै: नष्ट कर रही है। इस अंधड़ में कविता ही एक ऐसा अस्त्र है जिससे इसके क्षरण को रोका जा सकता है। कविता ही वह विश्वसनीय साथी है जिस पर विश्वास किया जा सकता है। शुक्र है कि तमाम प्रलोभनों से दूर रहते हुए आज भी कुछ कवि इस दिशा में प्रयास कर रहे हैं। संतोष चतुर्वेदी का नाम कवियों की लम्बी फेहरिस्त में ऐसा ही नाम है जिनकी कविताओं को पढते हुए मैंने ऐसा स्पष्ट तौर पर महसूस किया।